偕仲退周南翁登曲島山分韻得曲字
作者：黎廷瑞
朝代：宋

paragraphs: 吳子精悍錦滿腹，周郎英妙人如玉。
凌晨樽酒惜分携，飛鞚聯翩相趁逐。
積雨新晴馬氣驕，振鬣長鳴踏平陸。
村南村北楓葉赤，高田低田麥苗綠。
坡陀磊落如培塿，一島軒然立於獨。
平生夢寐千仞岡，第取愜心那計足。
迢迢鳥道入青天，杳杳鐘聲出喬木。
遥觀疑雪復疑石，稍動始知樵與牧。
傳聞隋代高隠君，避世曾茲結茅屋。
李菀楊枯了不聞，坐擁玉書林下讀。
靈君冠劍從飛龍，雲雨蒼茫手翻覆。
瓢中但出是豐年，何惜穿崖懸一瀑。
毳蟲自得餐松訣，一掃四山寒翠禿。
天根突兀有孤梅，道氣昂藏自修竹。
回看下界暗黄塵，蟻垤蜂房幾陵谷。
山空鳥啼塵慮絕，天寒日暮歸心速。
會當擺落悠悠談，八極神遊縱吾目。
玉井蓮花十丈開，瑶池桃子千年熟。
廓然天地臯方圓，豈但山川見紆曲。
已呼鸞凰作先導，歲晚期君兩黄鵠。